
A VÉDELMI IPAR TÖBB SZEMPONTÚ VIZSGÁLATA

Rezümé
Kutatásomat a 2022. február 24-én megváltozott biztonságpolitikai helyzet és védelmi politika
inspirálta, aminek további aktualitást ad a hazai haderőfejlesztés, illetve az EU megváltozott
védelmi politikája. A kutatási téma nagyon sokrétű kutatást tesz lehetővé, amelyből négy
kutatási irányt választottam ki és összesen 11 kutatási kérdésre kerestem a választ. A védelmi
ipar fogalmának behatárolása kapcsán azt vizsgáltam, hogy a két hazánkban elterjedt fogalom
„hadiipar” és „védelmi ipar” között van-e tényleges különbség. Szakirodalmi kutatás alapján
megállapítottam, hogy a védelmi ipar tágabb fogalom, mint a hadiipar. Ezt követően arra
kerestem a választ, hogy mikorra alakult ki a ma is ismert védelmi ipar, illetve, hogy voltak-e
olyan magyar hadiipari cégek, amelyekre alapozni lehetett volna a jelenlegi haderőfejlesztést.
A hazai és nemzetközi gazdaságtörténeti és történelmi tanulmányok, monográfiák adatai
alapján a hadiipar evolúciós idővonalát vázoltam fel a kezdetektől a XXI. századig és
azonosítottam a magyar hadiipar történeti alapjait. Ezt követően a XXI. századi konfliktusok
hatását vizsgáltam adatvizualizáció segítségével nyolc védelmi ipari vállalat
részvényárfolyamára. Az eredmények alapján, a konfliktus intenzivitása és kiterjedtsége
alapvetően meghatározzák a hatás méretét és időtartamát. A nemzetközi vállalatok és a gyors
piaci reakciók után, az orosz invázió tényleges gazdasági teljesítményekre gyakorolt hatását
elemeztem, a legnagyobb magyar védelmi ipari vállalatok esetében. Kutatásom során 2019 és
2023 közötti időszakban a vállalatok pénzügyi mutatóit vizsgáltam, illetve ahol lehetett az
amerikai vállalatokkal is összehasonlítottam a mutatóikat. Megállapítható, hogy a vizsgált
magyar vállalatokra nem volt jelentős hatással az invázió. A kutatásom utolsó területe az
„emberi oldal” vizsgálata volt, egy kérdőíves pilot kutatás keretében. A kérdések az emberek
hadiiparhoz kapcsolódó ismereteit, viszonyukat és munkavállalói attitűdjüket próbálta feltárni.
Megállapítható, hogy a kitöltők közömbösek a hadiipar iránt, amely a tudásukra is kihat. Az
iparág ugyanakkor megosztó, bizonyos termékei széles körben elutasítottak, míg a
munkavállalást az ágazatban elsősorban a magas bér ösztönözhetné. A kutatás során a négy
irány együttes vizsgálata a védelmi ipar komplex megközelítését biztosította, amely mind a
stratégiai, mind a vállalati döntéshozók számára hasznos információkkal szolgálhat.



